ສະພາບລວມ
ພະແນກວິຊາການແມ່ນ 1 ໃນ 6 ພະແນກຂອງຄະນະວິທະຍາສາດສັງຄົມ. ມີຫ້ອງການຕັ້ງຢູ່ທີ່ສໍານັກງານຄະນະບໍດີຄະນະວິທະຍາສາດສັງຄົມ, ຫ້ອງ 105 ແລະ 106; ປະກອບດ້ວຍ 5 ໜ່ວຍງານຄື: ໜ່ວຍງານຄຸ້ມຄອງຫຼັກສູດ-ວຸດທິບັດ, ໜ່ວຍງານສະຖິຕິ-ປະເມີນຜົນ, ໜ່ວຍງານປະກັນຄຸນນະພາບການສຶກສາ, ໜ່ວຍງານບໍລິຫານການສຶກສາ ແລະ ໜ່ວຍງານ IT ເຊິ່ງແຕ່ລະໜ່ວຍງານມີພາລະບົດບາດ ແລະ ໜ້າທີ່ ໃນການປະຕິບັດວຽກງານຕ່າງໆຕາມ ພາຍໃຕ້ການຊີ້ນຳຈາກຫົວໜ້າພະແນກວິຊາການ ແລະ ໄດ້ຮັບການຊີ້ນຳໂດຍກົງ ຈາກ ທ່ານ ຮອງຄະນະບໍດີຝ່າຍວິຊາການ ພາຍໃຕ້ການຊີ້ນໍາລວມຂອງ ຄະນະບໍດີຄະນະວິທະຍາສາດສັງຄົມ.
ພາລະບົດບາດ ແລະ ໜ້າທີ່ຂອງພະແນກວິຊາການ
ພະແນກວິຊາການ ມີພາລະບົດບາດ ແລະ ໜ້າທີ່ເປັນເສນາທິການໃຫ້ແກ່ສຳນັກຄະນະບໍດີ ໃນການຈັດຕັ້ງປະຕິບັດວຽກງານ ການລົງທະບຽນ, ການປະເມີນຜົນການຮຽນ-ການສອນ, ບໍລິຫານຫຼັກສູດ-ວຸດທິບັດລະດັບປະລິນຍາຕີ, ວຽກງານວິຊາການ ແລະ IT ຂອງຄະນະ ດັ່ງລາຍລະອຽດລຸ່ມນີ້:
1) ສົບທົບກັບພາກວິຊາ, ພະແນກການຕ່າງໆ ເພື່ອຄົ້ນຄວ້າ ແລະ ພັດທະນາຫຼັກສູດ ການຮຽນ-ການສອນ ໃຫ້ສອດຄ່ອງກັບຄວາມຈຳເປັນ ແລະ ຄວາມຕ້ອງການຂອງສັງຄົມ.
2) ສົມທົບກັບແຕ່ລະພາກວິຊາເພື່ອສ້າງແຜນການພັດທະນາວິຊາການໃນແຕ່ລະສົກຮຽນ, ວາງແຜນເພື່ອຄຸ້ມຄອງການຮຽນ-ການສອນ ແລະ ປະເມີນຜົນ.
3) ພົວພັນ ແລະ ປະສານງານກັບ ມຊ ເພື່ອປະກອບສ່ວນໃນການສອບເສັງຄັດເລືອກເອົານັກສຶກສາເຂົ້າຮຽນ ມຊ.
4) ສົມທົບກັບແຕ່ລະພາກວິຊາໃນການຢັ້ງຢືນໃຫ້ແກ່ນັກສຶກສາ, ເອກະສານຢັ້ງຢືນວິຊາການ, ບັນຊີຜູ້ສຳເລັດການສຶກສາໃນແຕ່ລະສົກຮຽນ ເພື່ອຮັບປະກາສະນິຍະບັດ.
5) ເປັນເສນາທິການໃຫ້ແກ່ທ່ານ ຮອງຄະນະບໍດີຝ່າຍວິຊາການໃນການກວດກາປະຕິບັດໂຄງການຫຼັກສູດການສຶກສາຂອງແຕ່ລະພາກວິຊາ.
6) ປະສານສົມທົບກັບພະແນກຄົ້ນຄວ້າວິທະຍາສາດ, ພະແນກສຶກສາຫຼັງປະລິນຍາຕີ ໃນການກໍ່ສ້າງ ແລະ ຍົກລະດັບອາຈານ ແລະ ພະນັກງານໃນ ຄສຄ.
7) ສົມທົບກັບແຕ່ລະພາກວິຊາໃນການຈັດຕັ້ງ ແລະ ແລກປ່ຽນນັກສຶກສາ, ຄັດເລືອກນັກສຶກສາໄປຕ່າງປະເທດ.
8) ຄົ້ນຄວ້າລະບຽບຫຼັກການໃນການຄຸ້ມຄອງ ແລະ ບໍລິການວິຊາການໃຫ້ແກ່ສັງຄົມ.
9) ສົມທົບກັບພາກວິຊາໃນການຈັດຊື້ອຸປະກອນການຮຽນ-ການສອນຕ່າງໆ ເພື່ອພັດທະນາຄຸນນະພາບການຮຽນ-ການສອນໃນຄະນະ.
10) ສົມທົບກັບພາກສ່ວນຕ່າງໆໃນການພັດທະນາ ຄຸ້ມຄອງລະບົບຂໍ້ມູນຂ່າວສານທີ່ຄະນະລວມສູນ ແລະ ນຳໃຊ້ຕາມພາລະບົດບາດ ສິດໜ້າທີ່ຂອງແຕ່ລະພາກສ່ວນ.
ພາລະບົດບາດ ແລະ ໜ້າທີ່ຂອງແຕ່ລະໜ່ວຍງານ
1. ໜ່ວຍງານຄຸ້ມຄອງຫຼັກສູດ-ວຸດທິບັດ
- ຊັບຊ້ອນຫຼັກສູດຂອງແຕ່ລະພາກວິຊາ ແລະ ກວດກາການຈັດຕັ້ງການວາງແຜນປະຕິບັດໃຫ້ສອດຄອງ.
- ຂຶ້ນແຜນງົບປະມານຮັບໃຊ້ວຽກງານດ້ານຕ່າງໆຂອງພະແນກວິຊາການ, ຮວບຮວມ ແລະ ກວດກາແຜນງົບປະມານຂອງແຕ່ລະພາກວິຊາ ເພື່ອໃຫ້ແທດເໝາະກັບງົບປະມານຂອງຄະນະກໍຄືຂອງລັດ.
- ເກັບກຳສະຖິຕິພະນັກສຶກສາປີສຸດທ້າຍໃນແຕ່ລະຫຼັກສູດ ເພື່ອກຽມຮັບປະກາສະນິຍະບັດ.
- ຈັດຕັ້ງການກະກຽມອອກປະກາສະນິຍະບັດ ແລະການມອບ-ຮັບປະກາສະນິຍະບັດຂອງນັກສຶກສາພາຍໃນຄະນະ
2. ໜ່ວຍງານສະຖິຕິ-ປະເມີນຜົນ
- ເກັບກຳສະຖິຕິພະນັກງານ, ອາຈານ ແລະ ນັກສຶກສາປະຈຳແຕ່ລະສົກຮຽນ ຕາມແບບຟອມຂອງ ມຊ ກໍຄືກະຊວງສຶກສາທິການ ແລະ ກິລາ ສົ່ງໃຫ້.
- ສົມທົບກັບພາກວິຊາກວດກາ ແລະ ແຈ້ງຄະແນນຂອງນັກສຶກສາປີທີ 1 ທັງໝົດ ໃຫ້ເຂົາເຈົ້າຮັບຊາບ ເພື່ອກະກຽມການລົງທະບຽນຮຽນຄືນ, ອັບເກຣດ ແລະ ແກ້ F ຕາມກົດລະບຽບຂອງ ມຊ ວາງອອກ.
3. ໜ່ວຍງານປະກັນຄຸນນະພາບການສຶກສາ
- ສົມທົບກັບພາກວິຊາ ແລະ ພະແນກທີ່ກ່ຽວຂ້ອງເຂົ້າຮ່ວມການຝຶກອົບຮົມວຽກງານປະກັນຄຸນນະພາບການສຶກສາ ທີ່ທາງ ມຊ ກໍຄືທາງກະຊວງຈັດຂຶ້ນ.
- ຊຸກຍູ້ ແລະ ສົ່ງເສີມການວາງແຜນຈັດຕັ້ງປະຕິບັດວຽກງານປະກັນຄຸນນະພາບການສຶກສາຢູ່ພາຍໃນຄະນະ.
- ກວດກາ ແລະ ປະເມີນ ວຽກງານປະກັນຄຸນນະພາບການສຶກສາພາຍໃນຄະນະຕາມທິດຊີ້ນຳຂອງ ມຊ.
- ສົມທົບກັບພາກວິຊາເຂົ້າຮ່ວມການຝຶກອົບຮົມການຮຽນ-ການສອນແບບ E-learning ທີ່ທາງ ມຊ ຈັດຂຶ້ນ
4. ໜ່ວຍງານບໍລິຫານການສຶກສາ
- ຈັດຕັ້ງການລົງທະບຽນເຂົ້າຮຽນປະຈຳປີ, ລົງທະບຽນແກ້ F, ຍົກເກຣດ ແລະ ເທີມ 3 ຂອງນັກສຶກສາແຕ່ລະຊັ້ນຮຽນຂອງແຕ່ລະຫຼັກສູດ.
- ຈັດການຮຽນ-ການສອນປີທີ 1 ພາຍໃນຄະນະ, ລວບລວມຈຳນວນໂມງສອນລະບົບຈ່າຍເງິນ, ກວດກາການຂຶ້ນຫ້ອງສອນຂອງອາຈານ.
- ປະສານງານວຽກງານທາງດ້ານວິຊາການ ແລະ ວຽກງານດ້ານອື່ນໆກັບນັກສຶກສາປີ 1 ພາຍໃນຄະນະ.
- ພົວພັນຄະນະອ້ອມຂ້າງເພື່ອເຊີນອາຈານມາສອນວິຊາລວມທີ່ກ່ຽວຂ້ອງກັບຫຼັກສູດຮຽນພາຍໃນຄະນະ.
- ຈັດຕັ້ງການສອບເສັງຄັດເລືອກເອົານັກສຶກສາ ເຂົ້າຮຽນໃນຫຼັກສູດຕໍ່ເນື່ອງ ພາຍໃຕ້ການຊີ້ນຳຂອງຄະນະນຳຄສຄ ແລະ ມຊ.
5. ໜ່ວຍງານ IT
- ຄຸ້ມຄອງລະບົບຄອມພິວເຕີ, ຫ້ອງຄອມພິວເຕີ, ຈັດຕັ້ງການສອນ ແລະແບ່ງເວລາການສອນພາຍໃນຄະນະ.
- ປັບປຸງ ແກ້ໄຂບັນຫາຂອງຄອມພິວເຕີແຕ່ລະຫ້ອງການພາຍໃນຄະນະ.
- ເຜີຍແຜຂໍ້ມູນຂ່າວສານ ແລະ ເວັບໄຊຂອງຄະນະ ແລະ ພາກວິຊາພາຍໃນຄະນະ.